དུས་འཁོར་གྲྭ་ཚང་གསང་སྔགས་དར་རྒྱས་གླིང་ནི།སྤྱི་ལོ་བོད་རབ་བྱུང་བཅུ་གསུམ་པའི་ཆུ་སྦྲུལ་ལོར་སྐྱབས་མགོན་སྐུ་ཕྲེང་གསུམ་པ་དགེ་འདུན་འཕྲིན་ལས་རབ་རྒྱས་ཀྱིས་སྔོན་སྟོན་པ་ཤཱཀྱ་ཐུབ་པས་རྒྱ་གར་ལྷོ་ཕྱོགས་དཔལ་ལྡན་འབྲས་སྤུངས་མཆོད་རྟེན་དུ།ཤམྦྷལའི་རྒྱལ་པོ་ཆོས་རྒྱལ་ཟླ་བ་བཟང་བོས་གསོལ་བ་བཏབ་པ་བཞིན།དུས་འཁོར་རྩ་རྒྱུད་གསུངས་པའི་དུས་ཆེན་ཏེ།ནག་པ་ཟླ་བའི་ཚེས་བཅོ་ལྔ་ཉིན་ཕྱག་འདེབས་མཛད།སྐྱབས་མགོན་རིན་པོ་ཆེའི་བཀའ་ལྟར་མཁར་གོང་སངས་རྒྱས་རྒྱ་མཚོའི་སྐུ་སྐྱེས་གྲུབ་དབང་བསྟན་པ་རབ་རྒྱས་སློབ་དཔོན་དུ་བཞུགས།ཁོང་གི་ཕྱག་རྫས་གང་ཡོད་བཏོན་ཏེ་འདུ་ཁང་དང་།དངུལ་དཀར་འབའ་ཞིག་གིས་བྲིས་པའི་བཀའ་འགྱུར་ཆ་ཚང་སོགས་སྐུ་གསུང་ཐུགས་རྟེན་མང་པོ་གསར་བཞེངས་གནང་།ཚོགས་མང་ལ་དུས་འཁོར་འགྲེལ་ཆེན་དྲི་མེད་འོད་ཀྱི་བཤད་པ་དང་།ནག་པ་ཟླ་བའི་ནང་རྩེ་རྣམ་རྒྱལ་གྲྭ་ཚང་གི་ཕྱག་སྲོལ་ལྟར་རྡུལ་ཚོན་གྱི་དཀྱིལ་འཁོར་ལ་བརྟེན་པའི་དུས་འཁོར་སྒྲུབ་མཆོད་ཆེན་མོ་དང་།འཇམ་དཔལ་མཚན་བརྗོད་ཀྱི་གསུང་གདངས་བློ་གསལ་གླིང་བ་དང་།གྲོ་མོ་ལུང་བའི་ཕྱག་སྲོལ་ལྟར་ཀུན་རིག་སྒྲུབ་མཆོད་སོགས་གསར་འཛུགས་གནང་།